Midt- og nordjyske lokalpolitikere mobiliserer tunge erhvervsfolk i forstærket kampagne for en fast Kattegatforbindelse.

Århus Kommune og Region Midtjylland har afsat hver en halv million kroner til en kampagne for at få bygget en fast forbindelse over Kattegat, som regeringen ellers har lagt død. Også Region Nordjylland agter at spytte skattekroner i en komité, der tæller fremtrædende erhvervsorganisationer og firmaer, og som skal presse på for at få Folketinget til ad åre at afsætte de over 100 milliarder kroner, en fast forbindelse mellem Sjælland via Samsø til Jylland vil koste. Det oplyser Århus-borgmester, Nicolai Wammen (S). Pengene skal blandt andet bruges til at udarbejde nye rapporter om de driftsøkonomiske og samfundsøkonomiske muligheder ved en fast forbindelse. Og komitéen skal også trække på arbejdskraft fra kommunale og regionale embedsmænd, oplyser borgmesteren. - Legitimiteten består i, at vi har truffet en politisk beslutning om, at Kattegatforbindelsen er en god idé, siger Nicolai Wammen om den skatteyderfinansierede kampagne imod regeringens holdning. Kattegatkomitéen tæller blandt andre topfolk fra Dansk Industri, LO og erhvervsvirksomheder som Nordea, Vestas og Jysk. Med den opbakning mener de jyske politikere, at det bliver svært for folketingspolitikerne at feje projektet af bordet. Komitéen har følgende medlemmer: Borgmester Anders G. Christensen (V), Favrskov Kommune, regionsrådsformand Bent Hansen (S), Region Midtjylland, vicepræsident Bjarne Ravn Sørensen, Vestas, borgmester Egon Pleidrup Poulsen (S), Morsø Kommune , direktør Frank Bennetzen, Dansk Landbrugsrådgivning, LO-formand Harald Børsting, direktør Heine Bach, Nordea Bank Danmark, direktør Katia K. Østergaard, Dansk Erhverv, direktør Lars Larsen, Jysk A/S, rektor Lauritz B. Holm-Nielsen, Aarhus Universitet, adm. direktør Michael Christiansen, Fakta A/S, adm. direktør Michael Holm, Systematic Software Engineering A/S, borgmester Nicolai Wammen (S), Århus Kommune, direktør Niels Lauritz Thygesen, Thygesen Textile Group A/S,  adm. direktør Ole Arenfeldt Jensen, Wavin, HR- og organisationsdirektør Peter B. Jepsen, Danske Fragtmænd A/S, direktør Peter Kjær, Schouw og Co A/S, direktør Poul Arne Jensen, Dansk Industri, Skive/Viborg, direktør Thorkild Andersen, Frode Laursen A/S, trafikøkonom Uffe Jacobsen, regionsrådsformand Ulla Astman (S), Region Nordjylland. /ritzau/